CELEX: 32020R1295
Language: bg
Date: 2020-09-16 00:00:00
Title: Регламент за изпълнение (ЕС) 2020/1295 на Комисията от 16 септември 2020 година за изменение на Регламент за изпълнение (ЕС) 2015/408 по отношение на включването на активните вещества карбетамид, емамектин, флурохлоридон, гама-цихалотрин, халосулфурон-метил, ипконазол и темботрион в списъка на кандидати за замяна (текст от значение за ЕИП)

17.9.2020   
               
               
                  BG
               
               
                  Официален вестник на Европейския съюз
               
               
                  L 303/18
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1295 НА КОМИСИЯТА
         от 16 септември 2020 година
         за изменение на Регламент за изпълнение (ЕС) 2015/408 по отношение на включването на активните вещества карбетамид, емамектин, флурохлоридон, гама-цихалотрин, халосулфурон-метил, ипконазол и темботрион в списъка на кандидати за замяна
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 78, параграф 2 и член 80, параграф 7 от него,
         като има предвид, че:
         
                     (1)
                  
                  
                     С Регламент за изпълнение (ЕС) 2015/408 на Комисията (2) е установен списък на активните вещества, които изпълняват критериите, посочени в точка 4 от приложение II към Регламент (ЕО) № 1107/2009, за да бъдат считани за кандидати за замяна.
                  
               
                     (2)
                  
                  
                     Регламент за изпълнение (ЕС) 2015/408 се основава на проучване, в рамките на което бе направен преглед на информацията за активните вещества, одобрени преди 31 януари 2013 г. От съображения за съгласуваност и равнопоставеност е целесъобразно да се актуализира списъкът на веществата, кандидати за замяна, чрез включване в него на други вещества, одобрени съгласно преходните разпоредби на член 80, параграф 1 от Регламент (ЕО) № 1107/2009, които изпълняват критериите, посочени в точка 4 от приложение II към посочения регламент.
                  
               
                     (3)
                  
                  
                     Карбетамид, флурохлоридон, халосулфурон-метил и ипконазол бяха одобрени в съответствие с член 80, параграф 1 от Регламент (ЕО) № 1107/2009, но не бяха включени в списъка на кандидати за замяна, тъй като към момента на съставянето му не изпълняваха критериите по точка 4 от приложение II към посочения регламент. В неотдавнашните си становища Комитетът за оценка на риска към Европейската агенция по химикали стигна до заключението, че тези активни вещества следва да бъдат класифицирани като токсични за репродукцията, категория 1B в съответствие с Регламент (ЕО) № 1272/2008 на Европейския парламент и на Съвета (3). Предвид тази оценка се счита, че карбетамид, флурохлоридон, халосулфурон-метил и ипконазол (4) изпълняват критерия, посочен в точка 4, шесто тире от приложение II към Регламент (ЕО) № 1107/2009.
                  
               
                     (4)
                  
                  
                     Емамектин, гама-цихалотрин и темботрион не бяха взети предвид при съставянето на списъка на кандидати за замяна, тъй като все още не бяха одобрени към 31 януари 2013 г. — крайния срок за одобряване на разгледаните вещества в рамките на проучването, залегнало в основата на Регламент за изпълнение (ЕС) 2015/408, поради което не са включени в списъка, установен с посочения регламент за изпълнение.
                  
               
                     (5)
                  
                  
                     При все това — преди одобрението на активните вещества емамектин (5) и темботрион (6) — Европейският орган за безопасност на храните („Органът“) стигна до заключението, че тези вещества изпълняват критерия, посочен в точка 4, първо тире от приложение II към Регламент (ЕО) № 1107/2009, тъй като съответните допустима дневна доза и допустимо ниво на експозиция за оператора при тях са значително по-ниски от референтните стойности за по‐голямата част от одобрените активни вещества.
                  
               
                     (6)
                  
                  
                     Органът също така стигна до заключението, че веществото гама-цихалотрин (7) изпълнява критерия, посочен в точка 4, първо тире от приложение II към Регламент (ЕО) № 1107/2009, тъй като допустимото ниво на експозиция за оператора и острата референтна доза при това вещество са значително по-ниски от референтните стойности за по-голямата част от одобрените активни вещества.
                  
               
                     (7)
                  
                  
                     Поради това Регламент за изпълнение (ЕС) 2015/408 следва да бъде съответно изменен, за да се вземат надлежно предвид тези оценки.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложението към Регламент за изпълнение (ЕС) 2015/408 се изменя, както следва:
            
                        1)
                     
                     
                        Между вписването за „карбендазим“ и това за „хлоротолурон“ се вмъква наименованието „карбетамид“.
                     
                  
                        2)
                     
                     
                        Между вписването за „дикват“ и това за „епоксиконазол“ се вмъква наименованието „емамектин“.
                     
                  
                        3)
                     
                     
                        Между вписването за „флуквинконазол“ и това за „глуфосинат“ се вмъква наименованието „флурохлоридон“.
                     
                  
                        4)
                     
                     
                        Между вписването за „флуквинконазол“ и това за „глуфосинат“ се вмъква наименованието „гама-цихалотрин“.
                     
                  
                        5)
                     
                     
                        Между вписването за „глуфосинат“ и това за „халоксифоп-Р“ се вмъква наименованието „халосулфурон-метил“.
                     
                  
                        6)
                     
                     
                        Между вписването за „имазосулфурон“ и това за „изопротурон“ се вмъква наименованието „ипконазол“.
                     
                  
                        7)
                     
                     
                        Между вписването за „тебуфенпирад“ и това за „тепралоксидим“ се вмъква наименованието „темботрион“.
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 септември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  Регламент за изпълнение (ЕС) 2015/408 на Комисията от 11 март 2015 г. за прилагането на член 80, параграф 7 от Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за установяване на списък на кандидати за замяна (ОВ L 67, 12.3.2015 г., стр. 18).
         
            (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
         
            (4)  Становище, в което се предлага хармонизирано класифициране и етикетиране на равнището на ЕС на: карбетамид (12 март 2015 г.)
         https://echa.europa.eu/documents/10162/b72929b7-77cc-148b-532c-4d5aab8661d4,
         флурохлоридон (3 ноември 2018 г.) https://echa.europa.eu/documents/10162/f186167a-b346-82dc-f237-fc8f580416b2,
         халосулфурон-метил (22 септември 2017 г.) https://echa.europa.eu/documents/10162/4f58f826-4c3d-9388-7c59-a2b101f0d2c4 и
         ипконазол (9 март 2018 г.) https://echa.europa.eu/documents/10162/bebd7903-5dc4-864a-da7a-7c3967da6e4d.
         
            (5)  ЕОБХ (Европейски орган за безопасност на храните), 2012 г. Заключение от партньорската проверка на оценката на риска от употребата като пестицид на активното вещество емамектин, EFSA Journal (Бюлетин на ЕОБХ) 2012;10(11):2955.
         
            (6)  ЕОБХ (Европейски орган за безопасност на храните), 2013 г. Заключение от партньорската проверка на оценката на риска от употребата като пестицид на активното вещество темботрион, EFSA Journal (Бюлетин на ЕОБХ) 2013;11(3):3131.
         
            (7)  ЕОБХ (Европейски орган за безопасност на храните), 2014 г. Заключение от партньорската проверка на оценката на риска от употребата като пестицид на активното вещество гама‐цихалотрин, EFSA Journal (Бюлетин на ЕОБХ) 2014;12(2):3560.